ועדת הכנסת, כנסת 17, פרוטוקול מספר 44, 2006-10-24 14:00

רוחמה אברהם-בלילא: שלום לכולם.

רוחמה אברהם-בלילא: אני פותחת את ישיבת ועדת הכנסת.

רוחמה אברהם-בלילא: על סדר היום: הצעות חבר הכנסת גדעון סער.

רוחמה אברהם-בלילא: 1.

רוחמה אברהם-בלילא: לביטול סעיף 43 ב' בתקנון הכנסת בעניין מועד מתן תשובות לשאילתות.

רוחמה אברהם-בלילא: 2.

רוחמה אברהם-בלילא: לתיקון סעיף 31 לתקנון הכנסת בעניין מועד מסירת סדר היום לחברי הכנסת.

רוחמה אברהם-בלילא: 3.

רוחמה אברהם-בלילא: לתיקון סעיף 113ג לתקנון הכנסת בעניין שינוי מועדי הדיון בהצעות חוק ממשלתיות.

רוחמה אברהם-בלילא: בשבוע שעבר שוחחנו על כל הנושא של שאילתות.

רוחמה אברהם-בלילא: יו"ר הכנסת שלחה לנו מכתב והיא תצטרף לדיון בשעה 14:30.

רוחמה אברהם-בלילא: אני מציעה שתתחיל מהנושא השני, תיקון סעיף 31 לתקנון הכנסת.

גדעון סער: אני מבקש להתחיל בסעיף 113ג'.

גדעון סער: סעיף 113 ג', גברתי היושבת ראש, הוא סעיף שמגדיר את משך ההנחה של הצעת חוק ממשלתית על שולחן הכנסת.

גדעון סער: הוא קובע שהתקופה המינימאלית להנחה היא תקופה של יומיים, כאשר גם תקופה זאת ניתנת לקיצור, על ידי החלטה של הוועדה הנכבדה שלנו, שיכולה לתת פטור מחובת הנחה להצעה הממשלתית.

גדעון סער: ההוראה הזאת בעייתית כי קשה מאוד לטעון שהצעת חוק פרטית צריכה 45 ימים, כאשר הימים הללו מיועדים לכך שהממשלה תוכל ללמוד את ההצעה.

גדעון סער: לממשלה יש יכולות מקצועיות ללמוד נושאים, הן באמצעות משרדי הממשלה והן באמצעות משרד המשפטים, הרבה יותר מחברי הכנסת.

גדעון סער: יש גם דבר שנקרא זיכרון ארגוני, שאי אפשר לבטל אותו.

גדעון סער: היא מקבלת את אותם 45 ימים כדי ללמוד.

גדעון סער: לעומת זאת, אנחנו כחברי כנסת פרטיים – אני רוצה להזכיר שרוב הצעות החוק הפרטיות הן עמוד אחד.

גדעון סער: זאת אומרת, הם לא הסברים מפורטים אלא הן מאוד נקודתיים.

גדעון סער: לעומת זאת, הצעות החוק הממשלתיות הרבה יותר מורכבות והרבה פעמים הן מופיעות בחוברות דקות.

גדעון סער: כאשר אין זמן ללמוד אותן, המסקנה הבלתי נמנעת היא שחברי הכנסת מצביעים מבלי לדעת על מה הם מצביעים.

גדעון סער: אני יודע שלפעמים יש כורח, לפעמים יש הוראת חוק שעומדת לפוג וצריך לעשות את זה מהר.

גדעון סער: מישהו בממשלה שכח ואז לא צריך לפגוע באינטרס אחר ואפשר לעשות חריג.

גדעון סער: אני מדבר עכשיו על הכלל.

גדעון סער: הרי אותה יכולת שיש לכנסת לתת פטור מחובת הנחה, תהיה קיימת גם אז.

גדעון סער: אני הלכתי אל המינימום שבמינימום.

גדעון סער: לא השוויתי בין חברי הכנסת לממשלה, אלא אמרתי שנעשה שבוע של הנחה.

רוחמה אברהם-בלילא: ללא קשר לקואליציה אופוזיציה, אנחנו מנסים לשפר ולייעל את עבודתה של הכנסת, האם ניסית לראות את זה מהכובע הקודם שלך כמזכיר ממשלה וכיושב ראש הקואליציה?

גדעון סער: חד משמעית כן ואני אסביר למה.

גדעון סער: אם לא הייתי מסתכל על הכובע השני שלי והייתי מציג את זה בצורה פופוליסטית, הייתי אומר שהממשלה, לפחות כמו חברי הכנסת, תמתין 45 יום.

גדעון סער: אני לא אומר את זה כי אני יודע שגם הממשלה, מבחינת ההיגיון, אמונה על הדברים שדחופים לעשות אותם, הרבה יותר מחבר כנסת פרטי.

גדעון סער: אבל, יחד עם זאת, שבוע ימים זה אומר שמניחים את הצעת החוק ביום רביעי בשעה 16:00 אחר הצהריים, כשכמעט אין חברי כנסת בבניין, וביום שני כבר אפשר להצביע עליה.

גדעון סער: אין שום סיכוי בעולם, כמעט, שמישהו ילמד אותה לפני שהוא מצביע עליה, אלא אם כן הנושא מאוד תקשורתי.

גדעון סער: לכן אני אומר שבזה אני עושה את המינימום להגן על הליכי החקיקה.

גדעון סער: לממשלה עדיין יש את הכלי שהיא נשענת על רוב והיא יכולה לבוא לוועדת הכנסת ולבקש פטור מחובת הנחה.

גדעון סער: מקסימום הממשלה תגיש קצת יותר בקשות לפטור מחובת הנחה וקצת יותר תגיע לוועדה הזאת.

גדעון סער: לדעתי זה הסדר מאוזן, הסדר טוב, שמגן על הליכי החקיקה בכנסת.

ראובן ריבלין: בהצעה יש הגיון רב וצריך לשמוע את מי שמתנגד.

דלית דרור: הממשלה מתנגדת לתיקון הזה בתקנון.

דלית דרור: כידוע, הצעות החוק הממשלתיות שונות מאוד מהצעות של חברי הכנסת.

דלית דרור: הרבה מאוד עבודה נעשית לפני.

רוחמה אברהם-בלילא: בלי לזלזל בעבודתם של חברי הכנסת, שעושים גם כן עבודה נרחבת ומקיפה יחד עם היועצים המשפטיים.

דלית דרור: אבל בדרך כלל אחרי ולא לפני, דיברנו על זה בשבוע שעבר.

רוחמה אברהם-בלילא: גם לפני.

רוחמה אברהם-בלילא: המחלקה המשפטית עובדת מרגע שחבר הכנסת מעלה את הרעיון או את הצעת החוק.

רוחמה אברהם-בלילא: אם ההצעה רצינית וחבר הכנסת רציני, אז היו פה מקרים שהמחלקה המשפטית ישבה שעות וימים על מנת לנסח הצעת חוק.

דלית דרור: זאת לא תחרות של תחרות ושל קרדיטים.

דלית דרור: פשוט, יש תהליך לפי תקנון הממשלה שהצעת חוק ממשלתית עוברת.

ראובן ריבלין: גברתי ממשרד המשפטים, אם חבר כנסת עובד בסדר או לא בסדר יש תמיד מי שיתקן אותו, בוודאי שיש מי שיבחר אותו.

ראובן ריבלין: אוי ואבוי אם יש הצעות יותר טובות ופחות טובות למשרד המשפטים.

ראובן ריבלין: שם השלמות היא מחויבת בכל הצעה ובכל מקרה.

דלית דרור: אני ממש לא מתכוונת לחלק ציונים.

דלית דרור: אני רק אומרת שיש תהליך מוקדם שהצעת חוק עוברת בממשלה והצעת חוק פרטית איננה עוברת, ולכן יש לה קריאה נוספת כי יש הכרה בכך.

דלית דרור: היא לא עברה את התהליך שעוברות הצעות ממשלתיות.

דלית דרור: כאשר מגיעה הצעה ממשלתית וחברי הכנסת רוצים לגבש עליה עמדה, בדרך כלל לא נכנסים לפרטי הנוסח אלא רק הבנה עקרונית של העניין ועמדה עקרונית בנושא.

מאיר פרוש: זאת כאשר אפשר לקרוא את הצעת החוק שמביאים בפנינו.

מאיר פרוש: לא תמיד אפשר לקרוא כי יש צילומים שאי אפשר לקרוא.

רוחמה אברהם-בלילא: גם בהיבט שהעלה חבר הכנסת סער, שלעיתים מונחת הצעת חוק ממשלתית ביום רביעי בלילה וביום שני אתה יכול להצביע עליה.

גדעון סער: לפעמים זה משני עד רביעי אבל אם היושב ראש מתיר להביא הצעת ממשלה ביום רביעי, והרבה פעמים הוא מתיר - - -

ראובן ריבלין: הכנסת צריכה להיות פעילה כל זמן שהיא פתוחה.

דלית דרור: התוצאה המעשית של ההצעה היא שהוועדה תוצף בבקשות לפטור מהנחה.

גדעון סער: בכמה היא תוצף?

שאול דנאי: אם זה יוגש ביום רביעי, בעצם הדיון יתקיים רק 10 ימים לאחר מכן.

גדעון סער: אם היושב ראש רוצה, הוא בהחלט יכול לשלבם, אחרי סדר היום של ההצעות הפרטיות.

גדעון סער: אני יכול לתת לך כמה דוגמאות.

רוחמה אברהם-בלילא: גדעון, אולי נחשוב על שלושה ימי עבודתה של הכנסת כשבוע עבודה.

שאול דנאי: הצעת חוק ממשלתית מופצת 21 יום מראש בתפוצה מאוד מאוד גדולה.

גדעון סער: לא לחברי הכנסת.

שאול דנאי: מה הבעיה?

שאול דנאי: נפיץ אותה גם לחברי הכנסת.

שאול דנאי: אפשר להפיץ לחברי הכנסת כמו שמפיצים לאוניברסיטאות, ליועצים המשפטיים במשרדי הממשלה וכדומה.

שאול דנאי: זה מופץ גם באתר האינטרנט.

רוחמה אברהם-בלילא: ראשית, אף פעם אנחנו לא יודעים ולא יכולים לשלוט על מה שאתם מתכוונים להביא באותו שבוע.

רוחמה אברהם-בלילא: שנית, זה נראה מאוד מאוד לא סביר, שכל העולם וחבריו מקבל את הצעת החוק, ומי שמחוקק כחותמת גומי, בסופו של דבר, אלה חברי הכנסת.

רוחמה אברהם-בלילא: אם הם חרוצים מאוד ולא ישנים בלילה, אז הם מספיקים לקרוא את הצעת החוק.

רוחמה אברהם-בלילא: לא פעם אנחנו נתקלנו בסוגיות שלא כל מה שהממשלה מחוקקת זה הכי נכון.

רוחמה אברהם-בלילא: צריך לראות מה ההשלכות של זה לגבי כל סוגיה וסוגיה.

רוחמה אברהם-בלילא: בהחלט, אני מקבלת את העמדה של חבר הכנסת גדעון סער, שלפי איך שזה מוצג היום, הכנסת מהווה כחותמת גומי להצעת הממשלתיות.

רוחמה אברהם-בלילא: ראה וקדש – קיבלתם את זה, את זה אתם מעבירים.

גדעון סער: אני תמיד יודע על מה אני מצביע, לא כי אני יותר חכם, אלה מהסיבה הפשוטה שאני צריך להגיד לחבריי איך הם צריכים להצביע.

גדעון סער: כך זה היה בקדנציה הקודמת, רק שהפעם יש לי פחות חברים להגיד להם איך להצביע.

גדעון סער: הרעיון שהעלה המשנה למזכיר הממשלה, שתהיה הפצה של הצעות חוק ממשלתיות לחברי הכנסת, זה רעיון מבורך ומצוין וייתן לנו תמונה מה קורה לפני שהדברים מגיעים אלינו.

גדעון סער: אני רוצה לקשור בין שלב ההצבעה לבין שלב הלימוד.

גדעון סער: כל העבודה, שהגברת דלית דרור ציינה, ואני מסכים עם כל דבר שהיא אמרה - מתבצעת עבודה אדירה, אבל השלב שזה מגיע אלינו הוא לא שלב טכני.

גדעון סער: זאת לא עבודה שמתבצעת בבית הזה.

גדעון סער: הקריאה הראשונה היא דבר שאי אפשר להתייחס אליו כאל משוכה טכנית, שכן יש עיקרון של הפרדת רשויות והעבודה שנעשית ברשות המבצעת היא מצוינת.

גדעון סער: אבל כאשר היא באה לרשות המחוקקת ואומרת: "תאשרי חוק שאני הכנתי", אני מציע לעשות את המינימום שבמינימום.

גדעון סער: מה אני מציע?

גדעון סער: שאם הצעה מוגשת השבוע, בשבוע הבא אפשר להצביע עליה.

גדעון סער: לפי דעתי באתי בדבר שהוא לא קנטרני, לא מכביד על הממשלה כמעט בכלל.

גדעון סער: יכול להיות שיבואו יותר לגברתי בבקשות.

רוחמה אברהם-בלילא: אנחנו לא חוששים מזה.

רוחמה אברהם-בלילא: ממילא אנחנו עושים את סדר היום שלנו מוקדם מאוד.

גדעון סער: גם אז לממשלה יש רוב בוועדה.

גדעון סער: כך יתייחסו יותר ברצינות לחברי הכנסת ולהליכי החקיקה, שהם יכולים לשקול ולפחות לדעת על מה הם מצביעים.

גדעון סער: אני אומר לך, אפילו שאתה בא ולומד על דין הרציפות, ומה מגיע לקריאה ראשונה השבוע, זה עומס מאוד גדול - זה אם רוצים להתמצא.

גדעון סער: אם לא רוצים להתמצא, אין בעיה, אפשר לומר גם יום.

גדעון סער: אני חושב ששבוע זה המינימום שבמינימום.

ראובן ריבלין: אני רוצה לציין שההערה והרצון של חבר הכנסת סער לתקן דבר, הוא דבר שיורד לשורש עבודת הכנסת.

ראובן ריבלין: בכנסת יש דבר שנקרא הנחת ידיעה.

ראובן ריבלין: זאת אומרת, כולנו יודעים שחברי הכנסת, ברובם, אינם יודעים על מה הם מצביעים, לפחות בקריאה.

ראובן ריבלין: בקריאה שניה ושלישית חברי הכנסת כבר נכנסים לעובי הקורה ואם יש דבר שהוא בבחינת סדין אדום מבחינת השקפת עולמם, אז כל אחת מהסיעות הפעילות בכנסת, מפנות את תשומת לב כל הסיעה בעניין זה.

ראובן ריבלין: אבל יש הנחה, לכאורה, שכאשר מניחים על שולחן הכנסת כל אחד יודע.

ראובן ריבלין: יש חברי כנסת שגם אם ביום רביעי אחר הצהריים יונח על שולחן הכנסת דבר מה, הם ידאגו לכך שזה יבוא לידיעתם.

ראובן ריבלין: אבל הואיל והממוצע, והנוהג שהוא נחלתם של רבים מחברי הכנסת, שעד שלא מפנים את תשומת לבם, הם לא מבחינים בדיוק מה הונח ומה לא הונח.

ראובן ריבלין: חבר כנסת מניח שאפילו הוא לא צריך לקרוא את הצעות החוק בקריאה ראשונה.

ראובן ריבלין: העובדה שיש הנחה שהוא קורא את החוק, למרות שהוא לא קורא את החוק, כבר מעבירה אותו לנהלים כאלה שהוא ממילא לא קורא את החוק.

ראובן ריבלין: לכן אני רואה חשיבות רבה להערתו של סגן מזכיר הממשלה.

ראובן ריבלין: אם באמת חברי הכנסת יוכלו לקבל את הצעות החוק הממשלתיות, כפי שמופץ לשרים וכפי שמופץ במשרדים, והצעת החוק תובא לחברי הכנסת, אין בעיה למזכירות לשלוח לכל אחד מחברי הכנסת.

רוחמה אברהם-בלילא: אפשר להניח על שולחן הכנסת כפי שמניחים את הכחול.

ראובן ריבלין: צריכים להבחין בין הידיעה למעשה ובין הנחת הידיעה, שהיא מחויבת על פי החוק.

ראובן ריבלין: אם אכן הוא יניח את החוק 21 יום לפני שהוא רוצה להניח אותו על שולחן הכנסת – החוק הונח על שולחן הכנסת.

רוחמה אברהם-בלילא: שלום לגברתי, יושבת ראש הכנסת.

ראובן ריבלין: זאת אומרת שאי אפשר להבחין בין הנחה שהיא לידיעה קונסטרוקטיבית לבין הנחה של ידיעה חוקית.

רוחמה אברהם-בלילא: זה אפילו יותר ממה שמבקש חבר הכנסת סער.

ראובן ריבלין: בוודאי.

ראובן ריבלין: התיקון הוא בעייתי מבחינת הנחות היסוד שקיימות בחוק, דהיינו, משהונח על שולחן הכנסת חזקה על חבר הכנסת שהוא יודע.

ראובן ריבלין: אם כך זאת חזקה שאין לסתור אותה.

ראובן ריבלין: גם אם יבוא חבר הכנסת ויאמר שלא ראה יאמרו לו שהוא יכול היה לראות, בדיוק כמו פרסום בפרסומי הממשלה.

רוחמה אברהם-בלילא: שאול אומר שבכוונתו לחלק לחברי הכנסת את הצעות החוק הממשלתיות ברגע שהוא מפיץ את זה, קרי 21 יום - - -

גדעון סער: אגב, זה מחייב תיקון תקנון הממשלה.

רוחמה אברהם-בלילא: שאלה למזכיר הכנסת.

רוחמה אברהם-בלילא: ברגע שהצעות חוק מונחות על שולחן הכנסת אתה מקריא אותן בסדר היום.

רוחמה אברהם-בלילא: ברגע שיש העברה, מזכיר הכנסת אומר: "כמו כן הונחו הצעות חוק מטעם הממשלה".

ראובן ריבלין: הכל זה מטעם הממשלה.

רוחמה אברהם-בלילא: לא, יש את הצעות החוק הפרטיות של חברי הכנסת, שאותן הוא מקריא.

רוחמה אברהם-בלילא: אני מדברת בשלב של ה-21 יום.

דלית דרור: את מדברת על התזכיר?

רוחמה אברהם-בלילא: כן.

דלית דרור: למרות שיכול להיות שאחר כך זה ישתנה לגמרי?

שאול דנאי: דיברתי על התזכיר.

ראובן ריבלין: הואיל ומצב כזה עדיין לא קיים.

ראובן ריבלין: מזכיר הממשלה יוכל להאיר את עינינו איך הממשלה יכולה לנהוג ומהם הדרכים ומהם ההליכים שצריך לנקוט על מנת שתתגבש הצעה שחברי כנסת יוכלו לקבל תזכירי חוק.

ראובן ריבלין: פעמים לא מעט יושבי ראש כנסת, מהכנסת הראשונה ועד הכנסת הזאת, שהם אחראים על קביעת סדר היום, היו מקבלים בקשות מחברי הכנסת שאמרו שהונחה על שולחן הכנסת הצעת חוק ביום רביעי אחר הצהריים, וביקשו ממנו שלא להניח את זה, משום שעדיין הם לא מוכנים ומשום שהם רוצים לקרוא.

ראובן ריבלין: כמובן שדבר זה נתון לשיקול דעת יושב הראש.

רוחמה אברהם-בלילא: מה הצעתך, אדוני?

ראובן ריבלין: אין ויכוח שיש בעיה.

ראובן ריבלין: ההצעה של חבר הכנסת סער נשמעת באוזניי הגיונית מאוד.

רוחמה אברהם-בלילא: למרות ההצעה שהתזכיר יחולק לחברי הכנסת?

ראובן ריבלין: אפשר לומר שבשבוע שבו יש רק 3 ימי דיון תניח ממשלת ישראל על שולחן הכנסת הצעות חוק עד יום שלישי אחר הצהריים, או אחרי שחלפו 24 שעות מזמן שישיבה מתנהלת.

מאיר פרוש: אני חושב שטוב עושה חבר הכנסת גדעון סער כשהוא מעלה את ההצעה הזאת.

מאיר פרוש: כמי שנמצא בוועדת הכנסת לא מעט שנים, הבקשה הזאת נשמעה לא אחת מחברי הכנסת.

מאיר פרוש: בדרך כלל בקשה כזאת נשמעת מחברי כנסת שנמצאים באופוזיציה.

מאיר פרוש: לפעמים זה כאקט קינטור - - -

רוחמה אברהם-בלילא: לכן שאלתי את חבר הכנסת סער.

רוחמה אברהם-בלילא: בוועדה הזאת אין קואליציה ואופוזיציה, בנוגע למה שקשור לתקנון כי היום אתה פה ומחר אתה שם.

רוחמה אברהם-בלילא: חבר הכנסת סער התייחס לבקשה בכל כובעיו הקודמים.

מאיר פרוש: אני משבח את חבר הכנסת סער, ברגע שהוא הניח על שולחן הכנסת בכתב ידו ובחתימתו, ואם נקבל את זה זה יירשם על שמו ובוודאי שהוא מתכוון לכך.

גדעון סער: מי יזכור את זה חוץ ממני וממך?

ראובן ריבלין: הפרוטוקול.

מאיר פרוש: בחדר הזה הבקשה הזאת נשמעה לא אחת.

מאיר פרוש: דבר פשוט ובסיסי, שחברי הכנסת צריכים לקבל את ההצעות הממשלתיות, בסדר גודל של זמן ולא כפי שזה מתנהל פה.

מאיר פרוש: לפעמים יושב הראש מקבל את זה בבוקר, ותוך כדי ישיבה הוא מוסר את זה.

מאיר פרוש: כן צילמו טוב, לא צילמו, הממשלה יש לה רוב והיא מעבירה את זה.

מאיר פרוש: לא מדובר בי.

מאיר פרוש: אני לא רואה מתי אני אהיה במפלגה שלטת.

מאיר פרוש: לא נראה לי שזה יהיה בקרוב.

מאיר פרוש: אבל אולי גדעון יהיה בקרוב מפלגה שלטת.

מאיר פרוש: אני, בכל אופן, הייתי נותן לממשלה אפשרות שבמקרים יוצאים מן הכלל - - -

אריה האן: יש פטור מחובת הנחה.

רוחמה אברהם-בלילא: אין בעיה.

מאיר פרוש: האם אנחנו יכולים לקבל סייג שהממשלה תוכל לבוא מתי שהיא רוצה?

רוחמה אברהם-בלילא: אין עם כך בעיה.

מאיר פרוש: עד היום היו מגישים את זה במסגרת בקשה לפטור מחובת הנחה, גם כאשר היה מוצדק וגם כאשר לא היה מוצדק.

מאיר פרוש: הם פשוט ידעו שבוועדת הכנסת יאשרו הכל, אז בשביל מה להביא את זה שבועיים קודם?

מאיר פרוש: אפשר להביא את זה ברגע האחרון.

מאיר פרוש: הפטור מחובת הנחה צריך להיות מלווה עם דברים אמיתיים שמצדיקים את הנושא הזה.

מאיר פרוש: אני אומר לגדעון שלא ייקח על עצמו יותר מידי "שלייקס", כי יכול להיות שמחר תרצה לשנות את זה.

מאיר פרוש: היום תחשוב מתי הממשלה כן תוכל, במידה כזאת או אחרת, להביא את זה בהליך יותר מזורז, בוודאי שלא כפי שזה היה עד היום.

רוחמה אברהם-בלילא: אם יש את הקטליזטור, שזאת ועדת הכנסת, והיא מאשרת פטורים מחובת הנחה וזה יכול להיות מונח על סדר יומה של הוועדה.

רוחמה אברהם-בלילא: כאשר הוועדה מקבלת את זה מראש, אין בכך בעיה.

מאיר פרוש: אם כך, אני חושב שהפטור מחובת הנחה גם צריך להיות ממניעים אמיתיים.

רוחמה אברהם-בלילא: ברור שזה יהיה עם טעמים אמיתיים.

מאיר פרוש: אפשר להעלות את זה על הכתב?

רוחמה אברהם-בלילא: כל יום שלישי יש דיונים בנושא התקנון, שיפור וייעול, בין השעות 14:00 עד 16:00 ואני אשמח אם תשתתפו.

רוחמה אברהם-בלילא: אני רוצה לעשות הפסקה בנושא הזה.

רוחמה אברהם-בלילא: 1.

רוחמה אברהם-בלילא: ביטול סעיף 43ב בתקנון הכנסת בעניין מועד מתן תשובות לשאילתות.

רוחמה אברהם-בלילא: יו"ר הכנסת מכבדת אותנו בנוכחותה בישיבה.

רוחמה אברהם-בלילא: בישיבה בשבוע שעבר דיברנו בכל הסוגיה הקשורה לשאילתה.

רוחמה אברהם-בלילא: שלחנו אלייך מכתב, אני שמחה שנענית לו והעלית רעיון, שאני אשמח אם תציגי אותו.

רוחמה אברהם-בלילא: כאשר בידי חבר כנסת יש את הכלי של שאילתה רגילה, אז על פי רוב הוא זוכה למענה מהשר כעבור 21 יום, במקרה הטוב.

רוחמה אברהם-בלילא: לאחר מכן יש לו אפשרות להאריך בעוד 21 יום.

רוחמה אברהם-בלילא: על ה-42 ימים יש עוד 7 ימים, כאשר לפעמים הנושא הופך להיות שולי.

רוחמה אברהם-בלילא: אני אשמח אם גברתי היושבת ראש תתייחס גם לבעיה הזאת ותציע פיתרון.

רוחמה אברהם-בלילא: הגשתי את מכתבך לכל חברי הוועדה.

רוחמה אברהם-בלילא: אבקש התייחסותך לסוגיה נוספת.

רוחמה אברהם-בלילא: מצד אחד, חברי הכנסת מגישים, מצד אחד, את השאילתות ומצד שני, גם מגישים הצעות לסדר.

רוחמה אברהם-בלילא: נניח ועברנו את כל התקופה של ה-48 יום, מגיע השר להשיב על השאילתה וחבר הכנסת לא נמצא כדי לשמוע.

רוחמה אברהם-בלילא: אני רוצה לשמוע את חברי הכנסת גם בסוגיה הזאת, הרי אנחנו הולכים לקראת שינוי מסוים.

רוחמה אברהם-בלילא: הדבר החשוב בעיני הוא שהשינוי צריך להיות הדדי.

רוחמה אברהם-בלילא: מצד אחד אנחנו נשפר את הכלי של שאילתה רגילה ומצד שני ואנחנו צריכים לחשוב על פתרון לבעיה כאשר אחד מחברי הכנסת מגיש שאילתה ישירה ולא נמצא באולם כדי לשמוע את התשובה.

רוחמה אברהם-בלילא: אולי צריך להטיל סנקציה כדי שבפעם הבאה לא יגיש שאילתה.

רוחמה אברהם-בלילא: אותו דבר לגבי הצעות לסדר.

רוחמה אברהם-בלילא: כולנו מתאמצים שההצעות הדחופות לסדר יכנסו לסדר היום של אותו שבוע.

רוחמה אברהם-בלילא: לפעמים זה מגיע לדיון כאן כאשר חברי הכנסת מערערים.

רוחמה אברהם-בלילא: ישנם מצבים שיושב הראש קורא לחבר הכנסת להציג את הבעיה, והוא לא נמצא.

רוחמה אברהם-בלילא: אני לא חושבת שזה פייר וראוי משום שחברי הכנסת שהצליחו להיכנס לאותה רשימה לא מנצלים את פרק הזמן שניתן להם על ידי הכנסת, שלא לדבר על הזמן שמקדישה להם הנשיאות.

אחמד טיבי: את מדברת על מקרים בהם הצעה דחופה מתקבלת וחבר הכנסת לא נמצא במליאה, אלה מקרים לא שכיחים.

אחמד טיבי: היו"ר רוחמה אברהם: נכון, אלה מקרים לא שכיחים.

אחמד טיבי: בבקשה, גברתי היושבת ראש.

דליה איציק: גברתי היושבת ראש, חבריי חברי הכנסת, שלום לכם.

דליה איציק: עוד לא דיברתי עם יושבת ראש הוועדה כדי להגיד לה שהיא עושה עבודה מצוינת ותורמת תרומה של ממש להשבחתו של הבית הזה.

דליה איציק: ברשותכם, אני רוצה לומר שני דברים.

דליה איציק: אחד, היה ראיון מאוד קשה עם חבר הכנסת יורי שטרן.

דליה איציק: קראתי את הראיון וכמובן אני מאחלת לו, בשמכם, רפואה מהירה ושלמה.

דליה איציק: האיש בא בטענות, אני לא רוצה להיכנס לתוכן הדברים.

דליה איציק: המסקנה שאני הסקתי היא, שבכל גוף ממשלתי יש בדיקה רפואית לעובד פעם בשנה.

דליה איציק: ישראל מובילה בתחום הרפואה ויש לה הרבה מה לעשות בתחום המניעה.

דליה איציק: אין לנו מודעות מניעתית בהרבה מאוד תחומים וגם לא בתחום הזה.

דליה איציק: אשר על כן, פניתי לוועדה ציבורית.

דליה איציק: החלטתי שזה לא נכון שאקח על עצמי אחריות והוקמה וועדה שפרופסור גורנאו עומד בראשה והיא נתנה את המלצתה.

דליה איציק: כבר דיברתי עם ח"כ רוחמה אברהם על העניין הזה.

דליה איציק: בהתאם להוראות סעיף 55א לחוק הכנסת, ממליצה הוועדה הציבורית כי: "חברי הכנסת יהיו זכאים, פעם בשנה, להשתתפות בסך של עד 750 שקל לבדיקות רפואיות תקופתיות במכון רפואי שיאושר בידי רופא הכנסת, על סמך חשבונית שתוצג לחשב הכנסת".

דליה איציק: יש פה דברי הסבר.

דליה איציק: ההמלצה היא שהכנסת תשתתף בסך של 750 שקל.

דליה איציק: יש מכונים שסל הבדיקות שלהם הוא יותר רחב ומי שרוצה לעשות סל רחב יותר יוסיף מכספו הוא.

דליה איציק: חשבתי שאנחנו לא צריכים להיות יותר צדיקים, הבריאות שלנו לא יותר חשובה מבריאותו של כל אזרח אחר.

דליה איציק: הלכנו גם להדסה עין כרם, שלא עשתה את הבדיקות האלה עד עכשיו, אבל הסכימה לעשותם כדי שיהיה נוח לאלה שרוצים לעשות את זה בירושלים.

אבי בלשניקוב: אנחנו מדברים על בית חולים הדסה עין כרם, בית חולים תל השומר, בית חולים רמב"ם.

דליה איציק: חברי הכנסת יוכלו לבחור.

דליה איציק: אני חושבת שזה הוגן ונכון ואני חושבת שזאת דוגמא לשאר המוסדות ללכת אחרינו, להקפיד על הבריאות של עצמם.

דליה איציק: יש כוח במניעה של הדברים הללו.

דליה איציק: הייתי מבקשת לאשר את הדבר הזה.

גדעון סער: יש מסמך בנושא הראשון?

דליה איציק: כן, תכף תראה אותו.

דליה איציק: הדבר השני שאני רוצה לבקש.

דליה איציק: דברים שרואים מכאן לא רואים משם.

דליה איציק: בהיותי יו"ר הכנסת אני מנהלת את הוועדות ולא מעט פעמים אני ממש מרגישה מבוכה.

דליה איציק: כל הרעיון של השאילתה הוא שתהיה מיידיות של התשובה.

דליה איציק: הרי אם חבר הכנסת קורא משהו והוא מזועזע עד מאוד והוא רוצה שיתנו לו תשובה, הרעיון הוא לא שתינתן לו תשובה 21 יום ועוד 21 יום ועוד 7 ימים, שזה המצב הקיים.

דליה איציק: גם אני הייתי שרה.

דליה איציק: לשר יש 7 עוזרים שיכולים להשיב.

דליה איציק: מה עושה שר שמקבל שאילתה?

דליה איציק: הוא לוקח את השאילתה מפנה אותה לאנשי המקצוע ומבקש מהם להשיב.

דליה איציק: אני הסכמתי רק ל- 21 יום.

דליה איציק: חבר הכנסת סער, כשהתייעצנו בנשיאות, אמר שאולי נוסיף בכל זאת עוד 7 ימים.

דליה איציק: זה נראה לי סביר די והותר.

דליה איציק: אין סיבה, ואני חושבת שצריך לקצר במחצית את זמן השהות שיש לשר להשיב.

דליה איציק: זה מסוג הדברים שמחזק את הפיקוח הפרלמנטרי של חברי הכנסת על הרשות המבצעת.

דליה איציק: יש לזה שני צדדים.

דליה איציק: אחד, קיצור משמעותי בזמן ושניים, בדמות המשיב.

דליה איציק: שאילתה דחופה, כל אחד יודע, היא מיני דיון.

דליה איציק: אם היא תידחה לשבוע הבא היא לא תהיה רלוונטית.

דליה איציק: לכן כשהנשיאות מאשרת שאילתה דחופה היא צריכה לחשוב גם על הדחיפות של העניין.

דליה איציק: אבל אתם יודעים שיש אפשרות לחבר הכנסת השואל לשאול שאלה נוספת.

דליה איציק: הרבה פעמים חבר הכנסת לא מכיר את התקנון והוא שואל שאלות מתחום אחר.

דליה איציק: כל הרעיון הוא גם לא להביך את השר ושהוא יבוא מוכן.

דליה איציק: השאילתה הנוספת קשורה לאותו תחום שהוא שואל.

דליה איציק: השר המתאם פנה אלי ואמר: "את לא יודעת כמה פעמים אני במבוכה.

דליה איציק: שואלים אותי שאלות ואני לא יודע מה להגיד".

דליה איציק: אין סיבה המשיב לא יהיה השר הרלוונטי.

דליה איציק: לכן, אין ברירה, אנחנו נצטרך להדק את ידנו על נוכחותם של השרים.

דליה איציק: הם צריכים לבוא.

דליה איציק: השבוע היתה שאילתה של זהבה גלאון ובאמת זה היה מביך לראות את זה.

דליה איציק: אפשרתי לה, לפנים משורת הדין, לשאול פעם נוספת.

דליה איציק: במקרה נוכחתי שם.

דליה איציק: אני רוצה לומר שזה יוצר שני דברים - קיצור משמעותי של הזמן ושהשר הרלוונטי הוא זה שצריך להשיב וא באמצעות שליח.

דליה איציק: אני מודה שאין לי היום מנוף להפעיל על השרים, אבל יש לי מנוף,

דליה איציק: שאני רוצה להציע לכם אותו.

דליה איציק: אם שר לא מגיע וזה באופן חריג והוא מתאם עם מזכיר הכנסת, זה קורה, כולנו בני אדם.

דליה איציק: במקרה כזה הוא זקוק לעוד 7 ימים.

דליה איציק: זה קורה ל- 3-4 שרים, שבאורח פרמננטי לא באים להופיע כאן.

דליה איציק: יכול להיות שהממשלה תחליט שחבר כנסת ושר זה מיותר.

דליה איציק: יש מספיק חברי כנסת ברשימה שיכולים להופיע.

דליה איציק: אני לא אסכים ואני צריכה שזה יבוא מכם.

דליה איציק: אסור שאנחנו נסכים שיהיה מצב מן הסוג הזה.

דליה איציק: צריך לחפש את אותו מנוף.

דליה איציק: יכול להיות ששר כזה, כשהוא יביא הצעת חוק, הכנסת לא תיתן לו לקדם אותה, גם זאת אפשרות.

דליה איציק: יכול להיות שהוא לא יוכל להופיע בוועדות, יכול להיות שהוא יראה בזה פרס.

דליה איציק: בוודאי יכול מאוד להיות שהוא לא יוכל לנאום בכנסת, גם זאת אפשרות.

דליה איציק: מוכרחים, מוכרחים.

דליה איציק: תראו, יש משהו ברשות הזאת.

דליה איציק: אמרתי שדברים שרואים מכאן לא רואים משם.

דליה איציק: אני היום רואה את זה בעוצמה יותר גדולה.

דליה איציק: הרשות הזאת היא חלשה לעומת האחרות.

דליה איציק: בעובדה היא חלשה לעומת האחרות.

דליה איציק: אין סיבה שזה יקרה וזה הרבה בידיים שלנו.

דליה איציק: אנחנו מייצרים את החוקים, זה אנחנו.

דליה איציק: אסור שזה ייראה, חלילה, כנגד הרשות המבצעת.

דליה איציק: היא לא יריבה ולא אויבת שלנו ואין לנו עניין להחליש אותה.

דליה איציק: יש לנו עניין לפקח עליה באופן שיעניקו לנו את הכלים הראויים.

דליה איציק: צדקה יושבת ראש הוועדה שאמרה שלעיתים נדירות קורה ששר מטריח עצמו לבוא ואז חבר הכנסת איננו, שזה גם מביך ביותר.

דליה איציק: גם כאן תצטרכו להידרש לסוגיה הזאת.

דליה איציק: אשר על כן, אני מציעה להעביר את ההצעה האומרת שקיצור משמעותי של הזמן צריך להתקבל.

דליה איציק: אני גם מציעה שהמקריא לא יהיה מקריא מקצועי.

דליה איציק: כלומר קיצור משמעותי של הזמן ודמותו של המשיב.

דליה איציק: לאחר מכן נצטרך לחשוב על היתר.

דליה איציק: היו"ר רוחמה אברהם: תודה רבה גברתי, אני פותחת את זה לדיון.

דליה איציק: ראשון הדוברים חבר הכנסת סער, בבקשה.

גדעון סער: גברתי היושבת ראש.

גדעון סער: אני שמח על - - -

רוחמה אברהם-בלילא: סליחה שאני קוטעת אותך.

רוחמה אברהם-בלילא: משפט אחד לגבי העניין הראשון שהעלית בנושא בדיקות רפואיות לחברי הכנסת.

רוחמה אברהם-בלילא: הנושא הוא מבורך וזאת יוזמה ברוכה.

רוחמה אברהם-בלילא: לצערי היוזמה הזאת באה לאחר שאחד מחברינו נקלע למצב והעלה את הנושא על סדר היום.

רוחמה אברהם-בלילא: מבחינה תקנונית, ההחלטה תונח על שולחן הכנסת ורק עוד שבוע נוכל להביא את זה לדיון בוועדה ואז נצביע על זה.

רוחמה אברהם-בלילא: כל אחד מחברי הכנסת רשאי להתייחס לזה, כאשר ההצבעה על הנושא של הבדיקות הרפואיות יובא לישיבתה השניה של הוועדה.

דליה איציק: מיותר לומר שזה חסוי לחלוטין.

דליה איציק: אני מבינה שאתם מבינים שהכל חסוי לחלוטין.

דליה איציק: אגב, כשיהיה סגן שר, אני מציעה שבתקנון יאפשר לשר להאציל סמכויות על סגן השר.

גדעון סער: גברתי היושבת ראש, גברתי יושבת ראש הכנסת.

גדעון סער: אני רוצה לשבח את יושבת ראש הכנסת.

גדעון סער: אני חושב שעמדתה בהחלט מוסיפה, בהנחה שהיא תתקבל כאן, למוסד של השאילתה כאחד מהכלים הפרלמנטריים שעומדים באופן אפקטיבי לרשות חברי הכנסת.

גדעון סער: אפקטיבי - זה בין היתר מועד סביר.

גדעון סער: אם לוקחים 48 יום, חודשיים אחרי הגשת השאילתה, בהנחה שזה באותו מושב, זה בוודאי הרבה פעמים דבר שהוא לא אקטואלי.

גדעון סער: בחודש יוני הגשתי בקשה לביטול סעיף 43ב, שהוא התקופה של ה-21 יום השניים.

גדעון סער: לגבי הסיפה, דהיינו, אותה הודעה של חבר הכנסת שהמזכירות תודיע לו והוא יבקש להיות במועד אחר, אני בהחלט חושב שזה הסדר טוב.

גדעון סער: אני בספק אם אנחנו צריכים להכניס את זה כתיקון לתקנון, כחלק מהשמטת סעיף 43ב, אלא יותר פרקטיקה של עבודה בין המזכירות לחברי הכנסת.

רוחמה אברהם-בלילא: אולי עם כוכבית?

גדעון סער: אפילו לא עם כוכבית, ואני אומר למה.

גדעון סער: גם כאשר נרשמים להצעת חוק לקריאה ראשונה אז הרבה פעמים מקריאים את שמם והם לא נמצאים.

גדעון סער: אגב, אני תמיד ניגש למזכיר ואומר שאני לא אהיה ושיוריד אותי.

גדעון סער: אני צופה קבוע בתכנית של אייכלר וכבר בתכנית הראשונה שלו, בפתיחת המושב, הוא הראה את זה שקוראים בשמות חברי כנסת והם לא נמצאים.

גדעון סער: מאחר שאני חרד לכך שיום אחד הוא יעולל לי את זה, אני תמיד ניגש.

גדעון סער: אבל ברמה המהותית זאת אותה בעיה.

גדעון סער: פה הבעיה קצת יותר קשה כי השאילתה, בניגוד לקריאה ראשונה ובניגוד להצעת חוק, הרבה פעמים חבר הכנסת לא יודע שהיא מועלית.

גדעון סער: הנושא הראשון הוא שינוי תקנון, הנושא השני, בעיניי, הוא יותר שינוי פרקטיקה של עבודה.

גדעון סער: הצעתי להשמיט את סעיף 43ב', שזה ביטול ה- 21 יום השניים ועוד 7 ימים.

רוחמה אברהם-בלילא: למה לא להשאיר רק 21 יום?

רוחמה אברהם-בלילא: למה הם צריכים 21 פלוס 7?

גדעון סער: החיים מלאים הפתעות ואת לא רוצה ליצור מצב שאין תשובה, אז תמיד תוסיפי.

גדעון סער: אפשר להשאיר את זה 14 פלוס 7.

גדעון סער: אני חושב שצריך לאפשר משחק כלשהו.

גדעון סער: פה אני מוכיח שאני גם חושב על כובעי הקודם.

גדעון סער: תמיד רוב יכול להפוך למיעוט ומיעוט יכול להפוך לרוב.

גדעון סער: אני חושב שצריך להיות "שפיל".

גדעון סער: 21 פלוס 7 נראה לי מתאים.

גדעון סער: יכול להיות שבעתיד נקצר גם את ה-21 הראשונים.

גדעון סער: בואו לא נלך למהפכה מאוד מאוד קיצונית.

גדעון סער: אם הורדנו 21 יום, עשינו צעד מאוד משמעותי.

רוחמה אברהם-בלילא: במאמר מוסגר, דיברתי עם מזכיר הכנסת.

רוחמה אברהם-בלילא: הוא אמר שיושבת ראש הכנסת צודקת כי כשכתבו את התקנון והעלו את כל הסוגיה, הרי שבשעתו הטכנולוגיה היתה כזאת שהיו צריכים להדפיס במכונת כתיבה, וזה היה לוקח זמן.

רוחמה אברהם-בלילא: אחרי זה היו צריכים שליח מיוחד כדי להעביר למשרד.

אביגדור יצחקי: בואו לא נפתח לדיון מוסדות שהוקמו לפני הרבה שנים וחוקים מלפני הרבה שנים.

אביגדור יצחקי: יש גם מוסדות אישיים שהוקמו לפני הרבה שנים.

אביגדור יצחקי: למה לגעת בדברים האלה?

רוחמה אברהם-בלילא: בגלל הקידמה ובגלל שבכנסת יש מחשבים וטכנולוגיה ובתוך שניות מעבירים באי-מייל וזה מתקבל במשרד.

רוחמה אברהם-בלילא: יש פה קיצור זמנים, כך שגם ה-21 יום הופכים להיות ארוכים מאוד.

אביגדור יצחקי: אני חושב שהדברים האלה כבר נדונו.

אביגדור יצחקי: רוב השאילתות הן אקוטיות.

אביגדור יצחקי: עד שהכותב מחבר אותן ועד שמישהו בא לענות לו, אז גם ככה עבר זמנו ובטל קורבנו.

אביגדור יצחקי: אני רואה בשאילתות דברים שכבר פסו מהעולם והתשובה כבר לא מעניינת את השואל ולא את העונה.

אביגדור יצחקי: לכן אנחנו צריכים לצמצם את פרק הזמן.

גדעון סער: וגם העיתון שצריך לפרסם את הידיעה.

זהבה גלאון: גדעון כבר העביר התשובה לשאילתה לפני שהיא נכתבה.

גדעון סער: אם לא עונים אני צריך לשער מה תהיה התשובה.

אחמד טיבי: בן כספית נמצא בחו"ל.

גדעון סער: אני מזכיר לחבר הכנסת טיבי שבוועדה הזאת גם נרשם פרוטוקול והיא גם מצולמת.

אחמד טיבי: זאת הסיבה שאמרתי את זה בקול רם.

אביגדור יצחקי: לכן לעצם העניין, אני מקבל את עמדתו של חבר הכנסת סער לגבי הנושא של 7 ימים.

אביגדור יצחקי: לפעמים החיים יותר חזקים מאיתנו וחזקה על שרי ישראל שלא יעשו שימוש לרעה בתוספת הזאת של ה-7 ימים ולא ינצלו אותה שלא לעניין.

אביגדור יצחקי: 21 ועוד 7 ימים, אני חושב שזה פרק זמן סביר.

אביגדור יצחקי: גם כשעושים שינוי, לא כדאי לעשות את זה במאסות.

אביגדור יצחקי: בנוגע לבדיקות הרפואיות, אני בהחלט חושב שזה נכון, גם בשם השוויוניות וגם בשם כל הדברים האחרים, שהבדיקות ייעשו על פי סל מסוים.

אביגדור יצחקי: אם מישהו רוצה משהו מיוחד, ואם זה משהו שהוא חריג, אפשר לעשות ועדת חריגים, מבין חברי הכנסת, שתאשר את החריג הזה.

דליה איציק: תהיה ועדה ציבורית.

אביגדור יצחקי: שיהיה מישהו שיוכל לבקש חריג.

אביגדור יצחקי: דרך אגב, כשמישהו צריך לבקש חריג, בדרך כלל זה כבר מבטל את העניין.

אביגדור יצחקי: אני רוצה להתייחס לנושא אחד שאמורים להעלות לסדר היום.

אביגדור יצחקי: שני הנושאים האלה עוד סוכמו עוד קודם.

אביגדור יצחקי: לכן הנושאים של הארכת הזמן של הצעות ממשלתיות - - -

רוחמה אברהם-בלילא: לא, הפסקתי את הדיון הזה באמצע.

רוחמה אברהם-בלילא: זה לא הוגן, חבר הכנסת דב חנין היה באמצע דבריו.

אביגדור מיכאלי: אני מציע שננסה לתאם את העמדות שלנו לפני שאנחנו באים לפה.

גדעון סער: אבל המכתב שלי הוא מיוני, יושב ראש הקואליציה.

אביגדור יצחקי: מי ראה אותו?

אביגדור יצחקי: בתקנון כתוב 17 חודש ועוד 17 חודש.

אביגדור יצחקי: לא שיגרת אותו אלינו.

אביגדור יצחקי: היו"ר רוחמה אברהם: אבל אני מביאה לכם את זה לדיונים.

גדעון סער: אם יושב ראש הקואליציה מבקש, אני בהחלט מוכן, אם כי אני חושב שאני יכול להסביר את זה בדקה.

גדעון סער: היו"ר רוחמה אברהם: לא עכשיו.

גדעון סער: כרגע אנחנו באמצע הנושא של השאילתות.

גדעון סער: הישיבה עוד תימשך.

גדעון סער: אני רוצה לסיים את הנושא של השאילתות.

גדעון סער: יש לנו עוד שלושה דוברים: חברת הכנסת גלאון, חבר הכנסת אחמד טיבי וחבר הכנסת חנין ונעבור להצבעה בעניין.

גדעון סער: חברת הכנסת גלאון בבקשה.

זהבה גלאון: אני רוצה לפתוח בברכות, אין לי הרבה הזדמנויות לזה.

זהבה גלאון: אני רוצה לברך על היוזמות של יושבת ראש הכנסת ויושבת ראש הוועדה.

זהבה גלאון: אני רוצה לתמוך בנוסחה שהציע חבר הכנסת סער.

זהבה גלאון: בגלל כל הקדמה והטכנולוגיה והאפקטיביות של המוסד הזה, אפשר לקצר מאוד את השהות.

זהבה גלאון: אני מציעה 14 פלוס 7.

זהבה גלאון: היו"ר רוחמה אברהם: 14 פלוס 7.

זהבה גלאון: בואו נלך נעשה מהפכה.

גדעון סער: אני מוכן גם לזה.

גדעון סער: כל דבר שתרצו להקשות על הממשלה אני לא אעמוד בדרככם.

גדעון סער: אני הצעתי 21 פלוס 7 אבל אם יש הצעה ל-14 פלוס 7, אני מסכים.

אביגדור יצחקי: דיברנו על 21 פלוס 7, אנחנו צריכים ללכת לפי הסיכום שהיה לנו.

זהבה גלאון: ההערה של יושבת ראש הכנסת לגבי שרים שאין להם סגנים היא נכונה.

זהבה גלאון: הדברים האלה, לדעתי, צריכים להיפתר בנוהל ולא בשינוי תקנון.

זהבה גלאון: נניח שהמזכירות תודיע לחברי הכנסת.

זהבה גלאון: אם נניח שאותו שר נבצר, אז בסדר, החיים חזקים מהכל.

זהבה גלאון: היו"ר רוחמה אברהם: מה קורה כששר וחבר כנסת נעדרים?

זהבה גלאון: מה קורה אז?

זהבה גלאון: אני בעד לעשות איזו סנקציה.

זהבה גלאון: אני חושבת שלא יהיה מצב שחבר כנסת נעדר ללא תאום.

זהבה גלאון: אם יודיעו לו מהמזכירות שזה באותו יום, אז הוא יודע שהוא צריך להתכונן לזה.

רוחמה אברהם-בלילא: כדאי שננסה במושב הזה, לתקופה של 3 חודשים, את הסוגיה של הודעות מראש.

רוחמה אברהם-בלילא: היה ולא, אז נלך על סנקציה גם מצידם של חברי הכנסת.

אחמד טיבי: אני נאלץ להסכים עם החלק הראשון של דברי היושבת ראש.

אחמד טיבי: לגבי בדיקות רפואיות, זאת הצעה חשובה.

אחמד טיבי: שלושת המרכזים שהוזכרו על ידי המנכ"ל הם מרכזים מתקדמים וחשובים וגם המחיר של 750 שקל לבדיקה הוא מחיר נמוך יחסית.

אחמד טיבי: בטח יישמעו פופוליסטים שיגידו שחברי הכנסת צריכים לשלם את זה מכיסם הפרטי, אני מתפלא שעד עכשיו אף אחד לא אמר את זה, אבל זאת תהיה אמירה פופוליסטית כי בכל מוסד מממנים את הבדיקות האלה לעובדים הבכירים ולהנהלה.

אבי בלשניקוב: גם את העובדים הזוטרים בשירות המדינה.

אחמד טיבי: נכון.

אחמד טיבי: לכן כך צריכה לנהוג הכנסת לגבי חברי הכנסת.

אחמד טיבי: אין ספק שההצעה הזאת, וגם ההצעה לגבי השאילתות, המובאות כאן על ידי יושבת ראש הכנסת, מחזקות את מעמדו ובריאותו של חבר הכנסת.

אחמד טיבי: לגבי השאילתות ולגבי כל הדיון שמתנהל בוועדה לאורך שבועות, יש כאן ניסיון חשוב, שאני מברך עליו, לחזק את הפיקוח הפרלמנטרי על הרשות המבצעת.

אחמד טיבי: כך גם קיצור תקופת השאילתות.

אחמד טיבי: אני תומך בתקופה של 14 פלוס 7, 21 יום ולא יותר מזה.

אחמד טיבי: יש שרים, שמצפצפים צפצוף ארוך על הכנסת ולא מגיעים.

גדעון סער: מי למשל?

אחמד טיבי: יש רשימה אצל יושב ראש הכנסת.

אחמד טיבי: לדעתי צריך לפרסם אותה, כמו שמפרסמים נוכחות של חברי הכנסת.

אחמד טיבי: מי לא בא לקיים את חובותיו בכנסת מול הפרלמנט.

אחמד טיבי: אני חושב שצריך לפרסם את זה.

אחמד טיבי: חוץ מזה, עוד מעט יהיו הרבה שרים, יהיו שרים אסטרטגיים, שרים טקטיים - - -

גדעון סער: אני רק רוצה להעיר לגבי דיון שהיה אתמול במליאה, בהצעת החוק של משרד הביטחון בנוגע לחצי השנה הנוספת.

גדעון סער: בלתי סביר, ואמרתי זאת במליאה, ששר הביטחון, שבתופים ובמצילתיים סיפר על המהפכה שהולכים לקצר את שרות החובה בחצי שנה, כאשר זה מבוטל, הוא שולח את השר המתאם עם הכנסת.

גדעון סער: בעיקר, כאשר כבר יש שר שמופקד על האיומים האסטרטגיים וזה מקל על שר הביטחון באופן שהוא יכול להופיע פה.

אחמד טיבי: אגב, מאז אתמול אחמדי ניג'אד הפסיק להופיע בכנסים פומביים.

דליה איציק: אני רוצה להעיר הערה אחת ואני מתנצלת שאני צריכה לעזוב.

דליה איציק: אני רוצה להגיד שהצעתי לוועדת גרונאו שחבר כנסת ישלם 200 שקל מכיסו.

דליה איציק: הם דחו פה אחד את ה הצעה שלי.

דליה איציק: הם אמרו לי שאין דבר כזה ושזאת חובתו של המוסד, וזה בכל המוסדות.

דליה איציק: אני רוצה שתדעו שהתנדבתי, בשמכם, לעשות את זה והם לא הסכימו.

דליה איציק: תודה רבה לכולכם.

רוחמה אברהם-בלילא: אני מודה לגברתי.

רוחמה אברהם-בלילא: חבר הכנסת חנין בבקשה.

דב חנין: גברתי יושבת ראש הוועדה, אני מצטרף לברכות על יוזמתה של יושבת ראש הכנסת.

דב חנין: כחבר כנסת חדש מצאתי שהכלי של שאילתה הוא כלי לחלוטין לא אפקטיבי, לעומת הצעות לסדר שהן לפחות כלי מהיר.

דב חנין: לכן, באופן אישי, החלטתי שמבחינת עלויות מול תועלות, אני משתמש בשאילתה ישירה.

דב חנין: העלות של שאילתה ישירה היא אפס.

דב חנין: אין לה שום עלויות משום בחינה שהיא.

דב חנין: אני מקבל את אותה תוצאה של תשובה כזאת או אחרת, באותה מסגרת זמן פחות או יותר, לכן זה כלי הרבה יותר יעיל.

דב חנין: זה כמובן חבל כי השאילתה הרגילה היא כלי שיש מאחוריו מטרה ושכל.

דב חנין: לכן, ההצעה שלכן לשנות את מסגרת הזמן היא ראויה בזמן ובמקום.

דב חנין: אני בהחלט תומך בוורסיה של 14 פלוס 7 .

דב חנין: אחת המשמעויות המרכזיות של השאילתה זאת העובדה מעלים נושא שנמצא על סדר היום.

דב חנין: 21 יום אחרי, זה בקושי על סדר היום.

דב חנין: אם ממשיכים את זה לחודש אחרי, הסיכוי שזה יהיה באמת על סדר היום הוא בהחלט נמוך.

דב חנין: לכן 21 יום כמסגרת כוללת זה בהחלט אפשרי, אביגדור, ואתה יכול, לדעתי, להרגיש מאוד נוח עם האפשרות הזאת.

דב חנין: אני רוצה להתייחס להצעתו השניה של חבר הכנסת סער לגבי הצעות החוק הממשלתיות.

דב חנין: היו"ר רוחמה אברהם: בואו נסיים את נושא השאילתות.

דב חנין: אני רק רוצה לומר עוד דבר אחד.

דב חנין: לפי הבנתי, המצב הקיים היום הוא הפרה של תקנון הכנסת.

דב חנין: תקנון הכנסת, בסעיף 45ב אומר בצורה מפורשת: "בהסכמת השואל, השר יכול לבקש ששר אחר יענה, או בנסיבות מיוחדות, באישור יושב ראש הכנסת".

דב חנין: הדבר הזה מופר - - -

ראובן ריבלין: אם ראש הממשלה יבקש, תינתן.

דב חנין: אם ראש הממשלה יבקש, אני מניח שיושב ראש הכנסת אולי ייעתר לזה, אבל זה לא קורה עם ראש הממשלה.

דב חנין: זה קורה חדשות לבקרים עם כל השרים כמעט, שרים יותר מרכזיים, וגם שרים פחות עסוקים ופחות מרכזיים.

דב חנין: לכן גם המצב הקיים היום הוא הפרה של תקנון הכנסת.

דב חנין: אנחנו צריכים את אותה הוראה שאנחנו מאמצים בתקנון הכנסת, לוודא שאנחנו מתכוונים לאכוף אותה במציאות ולגרום לה להיות מיושמת במציאות.

דב חנין: תודה רבה.

ראובן ריבלין: אני רוצה להזהיר את כולנו שלא נתפוס מרובה ולא נתפוס כלום.

ראובן ריבלין: אסור שיהיה מצב שבו תהיה תקנה שהשר לא יוכל לעמוד בה.

ראובן ריבלין: לכן אני לא מציע לכפות עליו 21 יום אלא לעשות זאת ב-28 יום, זאת אומרת 21 יום ועוד 7 ימים, על מנת שלא יהיה שום תירוץ למה לא נתן את התשובה שלו.

ראובן ריבלין: אם תבואו ותאמרו 14 פלוס 7, התוצאה תהיה - - - בסעיף 43ב, שגדעון סער ביקש למחוק אותו, בדין הוא מבקש למחוק אותו כי 43ב' הפך להיות הנורמה.

ראובן ריבלין: 43א' בכלל לא שמנו לב אליו.

ראובן ריבלין: לכן אני מציע 28 יום.

ראובן ריבלין: אנחנו לא צריכים להיות פזיזים.

ראובן ריבלין: אנחנו מבינים את מצוקות השרים ואת הצורך שלהם להתנהל.

ראובן ריבלין: אני גם לא רוצה, חלילה,שחברי גדעון סער יאלץ בקדנציה הבאה, או אפילו בקדנציה הזאת, לבוא ולבקש לשנות את התקנה שהוא מבקש לשנות אותה, בגלל נסיבות כאלה ואחרות.

רוחמה אברהם-בלילא: האם אדוני רומז על משהו קואליציוני שעתיד להתרחש בימים הקרובים?

ראובן ריבלין: אני רומז על התעתועים של הפוליטיקה.

ראובן ריבלין: היה לי מזכיר ממשלה שהיה ליושב ראש קואליציה ואני הייתי במצב שהייתי צריך לומר לו שיש תהפוכות בפוליטיקה.

ראובן ריבלין: הוא לא רצה לשמוע.

ראובן ריבלין: יש לי חבר שהוא היה מנכ"ל משרד ראש הממשלה ואני אומר לו שיש תהפוכות בפוליטיקה.

ראובן ריבלין: הכל יכול להיות.

ראובן ריבלין: בשבוע הבא אתה יכול לשבת פה, וגדעון יכול לשבת שם.

ראובן ריבלין: לכן אני מציע שנקבע דבר שאולי הוא נראה בעינינו מופרז – אני רואה שחבר הכנסת חנין יצא.

ראובן ריבלין: צריכים, אולי, לעשות תקנה שחבר כנסת שנכנס לישיבת ועדה, לא יוצא ממנה, אם הוא דיבר.

ראובן ריבלין: הואיל ולא נשארו מצביעים אז אני אצביע יחד איתכם.

דלית דרור: בעניין נוכחות חברי הכנסת אין לי מה לומר, זה לא עניין של הממשלה.

דלית דרור: ;לגבי המועדים לממשלה, אני מניחה שלמרבית השאילתות 21 פלוס 7 זה מספיק.

דלית דרור: יחד עם זאת ישנן שאילתות שבשל המורכבות וההיקף שלהן, יידרש זמן נוסף.

דלית דרור: רק כדי לסבר את האוזן, בחוק חופש המידע, המועדים הם 30 פלוס 30 פלוס 60.

גדעון סער: איזו מן דוגמא זאת?

דלית דרור: בחוק חופש המידע זה כל אדם שלא צריך להוכיח את האינטרס שלו במידע, ופה מדובר על סמכות הכנסת לפקח על הממשלה מתוקף המשטר הקונסטיטוציוני שלנו.

דלית דרור: יחד עם זאת, שם ה-60 יום הנוספים הם לצורך שאילתות שיש בהן היקף או מורכבות מיוחדים.

דלית דרור: תשאירו לנו "שפיל" במקרה של היקפים מיוחדים.

רוחמה אברהם-בלילא: את רואה כאן את הלך הרוח של החברים שרובם רוצים 14 פלוס 7.

רוחמה אברהם-בלילא: אנחנו הולכים ל-21 פלוס 7, למרות שהטכנולוגיה הולכת ומתקדמת וכך גם רמת המידע וגם רמת ההתקשרות.

רוחמה אברהם-בלילא: אני מציעה לחבריי חברי הכנסת ללכת לשינוי תקנון של 21 יום פלוס 7 נוספים, כאשר אני מודיעה, ואני מבקשת שתעבירו את זה לשרים ולממשלה: הסוגיה הזאת תיבחן במושב החורף הנוכחי.

רוחמה אברהם-בלילא: היה ושרי הממשלה לא יעמדו בזה, אני אומרת שאני אכנס את הוועדה שוב ואשכנע את חבריי ששרי הממשלה ייענו בפרק זמן של 14 פלוס 7.

רוחמה אברהם-בלילא: אז כדאי לכולנו להתארגן לפי הנוסחה שהובאה כאן כרגע, וזאת כדי להביא למצב שהכנסת באמת תוכל לפקח על פעולות הממשלה.

רוחמה אברהם-בלילא: אני עוברת להצבעה על השינוי של 21 פלוס 7.

רוחמה אברהם-בלילא: למען הפרוטוקול, תיקון סעיף 43 - סעיף קטן ב' בטל.

גדעון סער: אפשר להגיד שהצעתי מ-26.6 התקבלה במלואה.

גדעון סער: היו"ר רוחמה אברהם: הצעתו של חבר הכנסת גדעון סער עומדת להתקבל פה אחד.

גדעון סער: מי בעד ההצעה?

גדעון סער: מי נגד?

גדעון סער: הצבעה בעד – רוב נגד – אין נמנעים אין ההצעה של חבר הכנסת גדעון סער לבטל את סעיף 43ב לתקנון הכנסת נתקבלה.

גדעון סער: היו"ר רוחמה אברהם: פה אחד, אין נמנעים אין מתנגדים, הצעתך נתקבלה פה אחד.

גדעון סער: אני מודה לחברי הכנסת.

רוחמה אברהם-בלילא: אתה רוצה שנחזור לדיון הראשון?

גדעון סער: אם יושב ראש הקואליציה מבקש שהות לשוחח על כך, אני מכבד את בקשתו.

רוחמה אברהם-בלילא: אני רוצה להביא לתשומת לב חבריי שבשבוע הבא, ביום שלישי, ועדת הכנסת תערוך יום עיון בנושא חוק ההסדרים.

רוחמה אברהם-בלילא: ביום הזה אמורים להגיע מיטב בכירי המשק, שרי אוצר לשעבר ומי שייצג את העמדה של בית המשפט העליון הוא השופט בדימוס מישאל חשין.

רוחמה אברהם-בלילא: אני מבקשת מכל חברי הכנסת להיות נוכחים ביום הזה.

רוחמה אברהם-בלילא: זה יום חשוב לכנסת ולוועדת הכנסת תהיה אמירה חשובה מאוד לגבי ההתנהלות של ועדת הכנסת אל מול הממשלה.

שאול דנאי: ההצעה בעניין 21 יום של תזכיר היא מחייבת תיקון של תקנון עבודת הממשלה והמשמעות של זה שזה כפוף להחלטת ממשלה.

רוחמה אברהם-בלילא: הנושא הזה עוד לא נסגר.

רוחמה אברהם-בלילא: הישיבה נעולה.